b'\n_START_ARTICLE_\nJablanac\n_START_SECTION_\nGeografija\n_START_PARAGRAPH_\nJablanac se nahaja na dnu globokega zaliva na obali Velebitskega kanala. Pred vstopom v zaliv stojita dva svetilnika. Nad vasjo poteka glavna cesta (jadranska magistrala) Reka - Split, od katere se oddvoji 3\xc2\xa0km dolg odcep do naselja Jablanac. Dober kilometer severno od naselja je turisti\xc4\x8dna vas Stinica, v kateri so v \xc4\x8dasu Jugoslavije po\xc4\x8ditni\xc5\xa1ke kapacitete gradila oz. kupovala predvsem slovenska podjetja. Iz Jablanca so desetletja vozili trajekti na otok Rab, od 3. julija 2012 pa plujejo iz Stinice._NEWLINE_Svetilnik, ki stoji pod hotelom, oddaja svetlobni signal: R Bl3s. Drugi svetilnik na pomolu, kjer so pristajali trajekti, pa oddaja svetlobni signal: Z Bl 2s._NEWLINE_Planinski dom Jablanac (20 mnm), tudi Planinski dom Miroslav Hirtz, je zaradi svoje nizke nadmorske vi\xc5\xa1ine dolgo veljal za svetovnega rekorderja med tovrstnimi zgradbami. Postavljen je na skali nad nekdanjim trajektnim pristajali\xc5\xa1\xc4\x8dem.\n_START_SECTION_\nZavratnica\n_START_PARAGRAPH_\nJu\xc5\xbeno od naselja se nahaja eden najlep\xc5\xa1ih zalivov v severnem Jadranu, Zavratnica. Zaliv je okrog kilometer oddaljen od Jablanca, do njega vodi kamnita pot, vklesana v strmo obalo. Zaliv je dolg 900 m, \xc5\xa1irok pa med 50 in 150 m, vi\xc5\xa1ima pe\xc4\x8din je okrog 100 m. V zalivu je bila med 2. svetovno vojno potopljena nem\xc5\xa1ka bojna ladja, ki danes predstavlja izziv za raziskovalne potaplja\xc4\x8de. Konec 19. stoletja je v osami zaliva ve\xc4\x8d let ustvarjal hrva\xc5\xa1ki pisatelj Vjenceslav Novak (1859-1905). Zavratnico je leta 1978 kot del velebitskega parka UNESCO uvrstil na seznam rezervatov svetovne biosfere._NEWLINE_Vstopnina v zaliv je 20 HRK (podatek iz leta 2015).\n_START_SECTION_\nZgodovina\n_START_PARAGRAPH_\nJablanac je prvi\xc4\x8d omenjen leta 1179 kot \xc5\xbeupnijsko sredi\xc5\xa1\xc4\x8de Ablana; v 13. stoletju je postal svobodno kraljevsko mesto. Jablani\xc5\xa1ka \xc5\xbeupa se je raztezala od \xc5\xbdrnovice ju\xc5\xbeno od Senja do Karlobaga. Koncem 13. stoletja so gospodarji Jablanca postali knezi Frankopani. Kraj so v 14. stoletju po\xc5\xbegali Turki. Okoli leta 1639 pa so se naselili prebivalci iz Dalmacije. Na rtu pred pristani\xc5\xa1\xc4\x8dem (kjer danes stoji hotel) so razvaline srednjeve\xc5\xa1kega utrjenega mesta, ki ga je dal zgraditi 1251 ban Stjepan \xc5\xa0ubi\xc4\x87.'